# data[].attributes.attachment_link.readable_text
SHAH ALAM - Sekolah Kebangsaan Guar Lobak (SKGL), Padang Serai, Kedah, giat membuat persiapan untuk program Bicara Cilik Rasuah Busters yang akan berlangsung pada 24 Jun ini.

Guru Besarnya, Jaafar Ahmad berkata, pelbagai persiapan dilakukan dan akan dilipat ganda menjelang minggu akhir sebelum menyertai program berkenaan.

"Sekolah kami menghantar penyertaan dengan penglibatan dua orang murid yang dibimbing oleh empat guru. Kedua-dua peserta amat bersemangat untuk memberikan saingan kepada semua peserta lain.

"Sebelum program bermula, kita membuat persediaan dengan membantu menyediakan bahan kepada murid-murid terlibat menerusi carian maklumat di perpustakaan dan internet.

"Kita juga melatih mereka dengan jadual yang disusun," katanya kepada Sinar Harian pada Rabu.

Program Bicara Cilik Rasuah Busters akan disertai oleh 19 sekolah rendah dan sembilan sekolah menengah dengan penglibatan seramai 29 murid lelaki, 29 murid perempuan serta 92 guru pembimbing seluruh negara termasuk dari Sabah dan Sarawak.

Sebanyak 10 tajuk bakal dikupas oleh pembentang cilik antaranya, Kenali Rasuah dan Punca Rasuah, Kesan Rasuah Kepada Ekonomi, Kesan Rasuah Kepada Institusi Sosial, Kesan Rasuah kepada Politik, Cara-cara menangani rasuah, Pandangan Agama Terhadap Amalan Rasuah, Kajian terhadap kes rasuah di Malaysia, Huraian terhadap kesalahan rasuah di Malaysia dan Apakah Rasuah Busters?

Program yang dijalankan secara atas talian itu boleh ditonton menerusi saluran YouTube SKKB Ts25 (TV SK Kg Baharu Sekolah Transformasi 2020-2025) dan di saluran Facebook Sinar Harian, Rasuah Busters serta Sinar Bestari.

Program Bicara Cilik Rasuah Busters akan dirasmikan oleh Menteri Pendidikan, Fadhlina Sidek.

Ia dianjurkan oleh Pusat Sumber Sekolah Kebangsaan Kg Baharu, Jerantut, Pahang dengan kerjasama Rasuah Busters.

Sementara itu, Jaafar memberitahu, sekolahnya mengambil beberapa insiatif untuk menyemarakkan lagi Bicara Cilik Rasuah Busters di samping menyebarluaskan lagi kempen antirasuah.

"Kita juga menjalankan kempen antirasuah di peringkat sekolah, dengan memberi ceramah terhadap bahaya rasuah kepada murid-murid dan pameran serta pembentangan murid SKGL tentang rasuah kepada sekolah-sekolah lain," katanya.

Menurut Jaafar, pihak sekolah menyokong langkah penganjuran Program Bicara Cilik Rasuah Busters yang beliau yakin mampu melahirkan anak Malaysia yang bencikan rasuah.

"Semoga program seperti ini boleh diperbanyakkan lagi di semua peringkat dan diteruskan pada setiap tahun," katanya.

# data[].attributes.attachment_link.title
SK Guar Lobak sedia beri saingan Bicara Cilik Rasuah Busters

# data[].attributes.attachment_link.description
SHAH ALAM - Sekolah Kebangsaan Guar Lobak (SKGL), Padang Serai, Kedah, giat membuat persiapan untuk program Bicara Cilik Rasuah Busters yang akan berlangsung pada 24 Jun ini. Guru...

# data[].attributes.attachment_link.readable_text
MESKIPUN tidak menyertai secara langsung Program Bicara Cilik Rasuah Busters namun murid-murid kelas pemulihan khas Sekolah Kebangsaan (SK) Kampung Banyok, Sibu di Sarawak tetap mengambil inisiatif dalam usaha menyampaikan mesej antirasuah.

Guru Besarnya, Masjuwita Mohamad Rejeni berkata, empat murid dan enam guru menghasilkan sebuah video untuk dipersembahkan ketika program berkenaan yang akan berlangsung Sabtu ini.

Pihaknya turut teruja dan bangga dengan penglibatan anak-anak kelas pemulihan khas yang bersungguh-sungguh dalam memahami kewajaran menentang rasuah dan keburukannya.

"Kesungguhan guru pemulihan kami membuktikan kemenjadian murid pemulihan khas SK Kampung Banyok, Sibu menerusi penghasilan video tersebut.

Penghasilan video berdurasi dua minit sembilan saat ini mengambil masa selama tiga jam untuk disiapkan dan pelbagai mesej antirasuah dipaparkan dalam video berkenaan," katanya kepada Sinar Harian pada Rabu.

Video khas sempena Program Bicara Cilik Rasuah Busters menampilkan murid Tahun Lima, Nicholas Raweind Minggu dan tiga murid Tahun Dua iaitu Valentino Alvin Minggu, Syahkir Adam Yang serta Abigail Helen William Tony.

Mereka dibimbing oleh Guru Pemulihan, Audry Mengan Jackson Bundan.

Masjuwita berkata, setiap individu harus menyedari keburukan rasuah kepada diri dan masyarakat.

"Ia perlu dipupuk kepada anak-anak di awal usia sekolah rendah. Penglibatan dalam Program Bicara Cilik Rasuah Busters ini membuktikan murid pemulihan khas juga mampu menjadi wadah dalam membanteras gejala rasuah.

"Seharusnya mereka yang telah terlibat dengan rasuah mendapat pengajaran daripada mesej yang disampaikan. Jika anak pemulihan khas ini mampu memberi kesedaran antirasuah, mengapa tidak mereka yang mempunyai kesempurnaan kurniaan ALLAH berfikir tentang keburukan rasuah," katanya.

Program Bicara Cilik Rasuah Busters akan disertai 19 sekolah rendah dan sembilan sekolah menengah dengan penglibatan seramai 29 murid lelaki, 29 murid perempuan serta 92 guru pembimbing seluruh negara termasuk dari Sabah dan Sarawak.

Sebanyak 10 tajuk bakal dikupas oleh pembentang cilik antaranya, Kenali Rasuah dan Punca Rasuah, Kesan Rasuah Kepada Ekonomi, Kesan Rasuah Kepada Institusi Sosial, Kesan Rasuah kepada Politik, Cara-cara menangani rasuah, Pandangan Agama Terhadap Amalan Rasuah, Kajian terhadap kes rasuah di Malaysia, Huraian terhadap kesalahan rasuah di Malaysia dan Apakah Rasuah Busters?

Program itu dijangka berlangsung secara atas talian bermula jam 10 pagi hingga 12.30 tengah hari dan boleh ditonton menerusi saluran YouTube SKKB Ts25 (TV SK Kg Baharu Sekolah Transformasi 2020-2025) dan di Facebook Rasuah Busters dan Sinar Bestari.

Bicara Cilik Rasuah Busters yang dianjurkan oleh Pusat Sumber Sekolah Kebangsaan Kg Baharu, Jerantut di Pahang dengan kerjasama Rasuah Busters akan dirasmikan oleh Menteri Pendidikan, Fadhlina Sidek.

# data[].attributes.attachment_link.description
MESKIPUN tidak menyertai secara langsung Program Bicara Cilik Rasuah Busters namun murid-murid kelas pemulihan khas Sekolah Kebangsaan (SK) Kampung Banyok, Sibu di Sarawak tetap...

# data[].attributes.attachment_link.readable_text
SHAH ALAM - Program Bicara Cilik Rasuah Busters yang melibatkan 28 buah sekolah dapat memupuk jiwa kepimpinan melalui bakat, keberanian dan keyakinan oleh pelajar daripada peringkat sekolah rendah bagi melahirkan generasi bebas rasuah.

Ketua Pegawai Eksekutif Yayasan Sinar Untuk Malaysia (#RasuahBusters), Nurhayati Nordin berkata, pendidikan secara holistik dalam kalangan generasi muda dapat mencorak masa hadapan negara dengan lebih baik sekali gus bersih daripada budaya rasuah.

Katanya, menghapuskan rasuah memerlukan transformasi budaya secara holistik dan pendidikan adalah ruang paling efektif untuk mendapatkan hasil yang positif.

"Program ini merupakan platform pembangunan sahsiah dan kemahiran sosial bagi menjana pemikiran serta kematangan pelajar menghadapi realiti kemusnahan negara atau keluarga akibat rasuah," katanya kepada Sinar Harian pada Khamis.

Tambah Nurhayati, pendedahan awal kepada murid sekolah rendah bagi memastikan generasi muda tidak terjerumus dalam sebarang bentuk salah laku rasuah tanpa disedari.

Menurut beliau, pengalaman atau pengetahuan program itu bakal memberi inspirasi kepada pelajar dan pemimpin di luar sana untuk membangunkan generasi bermaklumat serta mampu mempersiapkan diri berdepan cabaran yang akan menggugat integriti mereka.

"Program ini bagi mempersiapkan pertahanan insaniah yang ingin #RasuahBusters bina di dalam jiwa generasi akan datang.

"Bicara Cilik Rasuah Busters bakal menjadi platform pelajar untuk menemukan formula bagaimana masa hadapan Malaysia ingin digerakkan dengan #NilaiMoralKarakterBangsa iaitu bebas daripada rasuah," ujarnya.

Sementara itu, Ketua Pegawai Eksekutif (CEO) Grup Buku Karangkraf, Firdaus Hussamuddin berkata, sebagai menyokong program tersebut, pihaknya akan menaja hadiah kepada para pemenang dan sumbangan buku kepada pihak sekolah.

"Pemberian hadiah buku yang berkaitan motivasi, bacaan umum dan juga bahan ilmiah dapat dimanfaatkan oleh para pelajar serta pihak sekolah.

"Program ini juga merupakan tanggungjawab sosial korporat (CSR) pihak kami bagi memastikan para pelajar dan pihak sekolah mendapat manfaat bersama," katanya.

# data[].attributes.attachment_link.title
Bicara Cilik Rasuah Busters pupuk jiwa kepimpinan

# data[].attributes.attachment_link.description
SHAH ALAM - Program Bicara Cilik Rasuah Busters yang melibatkan 28 buah sekolah dapat memupuk jiwa kepimpinan melalui bakat, keberanian dan keyakinan oleh pelajar daripada...

# data[].attributes.attachment_link.readable_text
SHAH ALAM - Seramai 10 pelajar dinobatkan sebagai pembentang terbaik Program Bicara Cilik Rasuah Busters Peringkat Kebangsaan Tahun 2023 yang berlangsung Sabtu lalu.

Lima murid, Hadif Rayyan Hazri dari Sekolah Kebangsaan (SK) Bukit Kuda, Klang, Selangor; Nur Haziqah Azhar Hisyam yang mewakili SK Matang Gerdu, Bagan Serai, Perak; Nurul Adriana Safura Mohammad Zairi dari SK Si Rusa, Port Dickson, Negeri Sembilan; Ahmad Muaz Azurahisham mewakili SK Tanah Puteh, Pahang dan Khyra Dania Khairyna Mohd Hazwan dari SK Permatang Tok Dik, Padang Serai, Kedah dipilih sebagai Pembentang Terbaik Kategori Sekolah Rendah.

Sementara itu, lima pelajar iaitu Nurul Najwa Ahmad Jalani dari SMK Maran, Pahang; Muhammad Nor Hafizie Amir SMK (Felda) Seri Sendayan, Seremban, Negeri Sembilan; Nur Juita Batrisyia Mohd Faisal yang mewakili SMK Seri Panching, Kuantan, Pahang; Nurul Yasmin Irdina Maslizi, pelajar Sekolah Menengah Agama Marang, Terengganu dan Muhammad Ariq Erinoor Enche Guri dari SMK Kampung Nangka, Sibu, Sarawak pula mengungguli kategori Sekolah Menengah.

Anugerah Khas Rasuah Busters Kategori Sekolah turut diberikan kepada SK Kuamut, Kinabatangan, Sabah dan SK Kampung Baharu, Jerantut, Pahang.

Kategori Guru pula dimenangi Norafizah Abdul Razak dari SK Kampung Baharu, Jerantut, Pahang dan Muhammad Najib Mohd Jamil dari SK Kuamut, Kinabatangan, Sabah.

Dalam pada itu, pelajar SMK Seri Panching, Kuantan, Pahang, Nur Juita Batrisyia Mohd Faizal dipilih sebagai penerima Anugerah Khas Juri.

Mengulas mengenai Program Bicara Cilik Rasuah Busters, Profesor Madya Dr Mohamed Ali Haniffa berkata, usaha murni itu seharusnya diperluaskan dan melibatkan komponen semua jenis aliran persekolahan.

Beliau yang juga ketua juri dari Unit Sejarah dan Kenegaraan Malaysia, Jabatan Tamadun dan Falsafah, Pusat Pengajian Bahasa, Tamadun dan Falsafah, Universiti Utara Malaysia (UUM) berkata, impak positif dan jangka panjang kepada pembinaan karakter pelajar juga dapat diberikan.

"Di pihak universiti, program berupa jaringan kerjasama dapat menyalurkan input bermanfaat kepada perkongsian idea secara keseluruhannya. Institusi kekeluargaan dan pendidikan merupakan platform awal terbaik bagi menyemai sikap dan budaya bencikan rasuah," katanya.

Justeru katanya, inisiatif seumpama itu perlu dilaksanakan secara berterusan dan menyeluruh bagi melahirkan generasi yang mempunyai jati diri kental.

Bicara Cilik Rasuah Busters dianjurkan secara berkolaboratif oleh Pusat Sumber Sekolah Kebangsaan Kg Baharu Jerantut, Pahang bersama Rasuah Busters dan Grup Buku Karangkraf.

Urusetia program di bawah kepimpinan Noraini A Malek bersama Penyelaras Program, Norafizah Abdul Razak berjaya menghimpunkan 19 sekolah rendah dan sembilan sekolah menengah dari seluruh negara untuk menyertainya dengan 58 pembentang cilik terlibat, manakala 92 pendidik pula menjadi tulang belakang.

Program disiarkan secara langsung di Facebook dan TikTok Sinar Bestari, Rasuah Busters, Astro Awani, Pusat Memerangi Rasuah dan Kronisme (C4), Pertubuhan Ikram Malaysia (Ikram) dan Persatuan Kebangsaan Pelajar Islam Malaysia (PKPIM).

# data[].attributes.attachment_link.description
SHAH ALAM - Seramai 10 pelajar dinobatkan sebagai pembentang terbaik Program Bicara Cilik Rasuah Busters Peringkat Kebangsaan Tahun 2023 yang berlangsung Sabtu lalu. Lima murid,...

# data[].attributes.attachment_link.readable_text
Pendidikan yang berkualiti dan berfokus sangat penting dalam melahirkan generasi yang bukan sahaja cemerlang dalam bidang akademik tetapi juga cemerlang dalam sahsiah diri.

Keseimbangan akademik dan sahsiah diri sangat penting kerana generasi inilah yang bakal mewakili pelbagai bidang seperti penjawat awam, tokoh politik, ahli perniagaan, golongan profesional dan banyak lagi.

Lantaran itu, pengetahuan tentang pelbagai perkara terutamanya bahaya rasuah haruslah dipupuk seawal usia agar dapat mencegah mereka daripada menjadi pelaku rasuah kelak.

Menurut Guru Cemerlang Perpustakaan dan Media Sekolah Kebangsaan (SK) Kampung Baharu, Jerantut, Pahang, Cikgu Norafizah Abdul Razak, pendidikan rasuah perlu dikembangkan di sekolah sebagai pengukuhan pembelajaran luar bilik darjah.

"Murid-murid telah mendapat pendidikan formal selama enam tahun di sekolah rendah dan lima tahun di sekolah menengah.

"Ini bermakna dalam tempoh 11 tahun mereka telah menerima pelbagai ilmu pengetahuan dan diharapkan menjadi generasi yang bencikan rasuah melalui pendidikan yang di terima ketika di sekolah," katanya kepada

Dalam membendung budaya rasuah, Cikgu Norafizah memberitahu, guru-guru di sekolah seharusnya memperkenalkan prinsip-prinsip Rukun Negara di samping memberi pengertian dan kefahaman tentang lima prinsipnya kepada murid-murid secara didik hibur atau menggunakan pendekatan yang lebih kreatif.

"Dalam mendepani arus perubahan pendidikan masa kini, seharusnya guru menjadikan prinsip-prinsip Rukun Negara sebagai satu amalan cara hidup yang berterusan bagi melahirkan masyarakat yang mempunyai jati diri, setia, bersatu padu, berwawasan, bermaruah, bersikap terbuka dan beretika sejajar dengan wawasan negara.

"Aktiviti-aktiviti pengukuhan di luar bilik darjah seperti Bicara Cilik Rasuah Busters bukan sahaja mampu memberi pengetahuan asas tentang rasuah tetapi juga meningkatkan penghayatan dan jati diri kepada mereka sebagai generasi muda pewaris negara," ujarnya lagi.

Sambung beliau, Pusat Sumber Sekolah (PSS) yang dilihat sebagai nadi sesebuah sekolah, harus digerakkan dengan lebih proaktif dalam menyediakan bahan-bahan sokongan untuk meningkatkan kesedaran bahaya rasuah kepada negara.

Penyertaan 28 buah sekolah

Mengulas lanjut mengenai Bicara Cilik Rasuah Busters Peringkat Kebangsaan 2023 yang diadakan secara dalam talian di saluran YouTube SKKB Ts25 (TV SK Kg Baharu Sekolah Transformasi 2020-2025) dan beberapa media sosial seperti Facebook Sinar Bestari dan Rasuah Busters pada 24 Jun lalu, Cikgu Norafizah selaku Penyelaras Program dan Urus Setia Penyiaran Bicara Cilik Rasuah Busters berkata, program itu berjaya memberi kesedaran tentang bahaya rasuah dan integriti seawal usia dalam masyarakat.

Malah, program itu juga dilihat mampu melahirkan masyarakat yang bencikan amalan rasuah melalui pendidikan.

Jelas beliau, program yang membabitkan penyertaan 28 buah sekolah seluruh negara termasuk di Sabah dan Sarawak (19 sekolah rendah dan sembilan sekolah menengah) mengetengahkan 58 pembentang cilik manakala 92 pendidik pula menjadi tulang belakang.

Antara tajuk yang dikupas dan dibentang oleh para peserta ialah Kenali Rasuah dan Punca Rasuah, Cara-cara Menangani Rasuah, Pandangan Agama Terhadap Amalan Rasuah dan Apakah Rasuah Busters?

Kata Cikgu Norafizah, pemenang telah dipilih berdasarkan empat rubriks pemarkahan yang disediakan iaitu isi kandungan dan pengolahan idea; bahasa; penyampaian/keupayaan berkomunikasi dan ketokohan.

Keunikan Bicara Cilik Rasuah Busters

Cikgu Norafizah berkata, program kali ini menampilkan pelbagai keunikan sehingga berjaya menarik perhatian penonton untuk terus menyaksikan program hingga tamat.

Antara keunikannya adalah gandingan moderator yang terdiri daripada murid dari dua sekolah yang berbeza budaya dan persekitaran.

"Gabungan moderator dua murid dari SK Putrajaya Presint 9 (2), Putrajaya iaitu Muhammad Wazif Mohamad Adib dan Tuan Muhammad Aqiem Zharfan Tuan Mohd Badrul Hisham bersama dua murid SK Kuamut Kinabatangan, Sabah iaitu Ilicekah Saitor dan Evenella Nyvera Jumiti sememangnya 'menjadi'.

Malah, persembahan khas murid Pemulihan SK Banyok, Sibu, Sarawak bimbingan Cikgu Audry Mengan dan murid Pendidikan Khas Integrasi SK Tanah Puteh, Pekan, Pahang bimbingan Cikgu Suhaili Samsuddin begitu kreatif dan mengujakan para penonton," ujarnya.

Melihat kepada sambutan yang baik terhadap program tersebut, Cikgu Norafizah berharap lebih banyak sekolah dapat mempelbagaikan lagi aktiviti dan kesedaran tentang integriti dan kesan amalan rasuah secara santai dan didik hibur di sekolah.

INFO

Bicara Cilik Rasuah Busters dianjurkan secara kolaboratif oleh Pusat Sumber SK Kg Baharu Jerantut, Pahang bersama Rasuah Busters dan Grup Buku Karangkraf.

Program disiarkan secara langsung di saluran YouTube SKKB Ts25, Facebook dan TikTok Sinar Bestari, Rasuah Busters, Astro Awani, Pusat Memerangi Rasuah dan Kronisme (C4), Pertubuhan Ikram Malaysia (Ikram) dan Persatuan Kebangsaan Pelajar Islam Malaysia (PKPIM).

Seramai 10 pelajar dinobatkan Pembentang Terbaik Program Bicara Cilik Rasuah Busters Peringkat Kebangsaan Tahun 2023 yang berlangsung 24 Jun 2023.

Pembentang Terbaik Kategori Sekolah Rendah

1) Hadif Rayyan Hazri - SK Bukit Kuda, Klang, Selangor

2) Nur Haziqah Azhar Hisyam - SK Matang Gerdu, Bagan Serai, Perak

3) Nurul Adriana Safura Mohammad Zairi - SK Si Rusa, Port Dickson, Negeri Sembilan

4) Ahmad Muaz Azurahisham - SK Tanah Puteh, Pahang

5) Khyra Dania Khairyna Mohd Hazwan - SK Permatang Tok Dik, Padang Serai, Kedah

Pembentang Terbaik Kategori Sekolah Menengah

1) Nurul Najwa Ahmad Jalani - SMK Maran, Pahang

2) Muhammad Nor Hafizie Amir - SMK (Felda) Seri Sendayan, Seremban, Negeri Sembilan

3) Nur Juita Batrisyia Mohd Faisal - SMK Seri Panching, Kuantan, Pahang

4) Nurul Yasmin Irdina Maslizi - Sekolah Menengah Agama Marang, Terengganu

5) Muhammad Ariq Erinoor Enche Guri - SMK Kampung Nangka, Sibu, Sarawak

Anugerah Khas Rasuah Busters Kategori Sekolah

1) SK Kuamut, Kinabatangan, Sabah

2) SK Kampung Baharu, Jerantut, Pahang

Anugerah Khas Kategori Guru

1) Cikgu Norafizah Abdul Razak dari SK Kampung Baharu, Jerantut, Pahang

2) Cikgu Muhammad Najib Mohd Jamil dari SK Kuamut, Kinabatangan, Sabah

Anugerah Khas Juri

- Nur Juita Batrisyia Mohd Faizal dari SMK Seri Panching, Kuantan, Pahang

Ikuti juga Sinar Bestari di: Facebook | Instagram | Twitter | YouTube | TikTok

# data[].attributes.attachment_link.title
Bicara Cilik Rasuah Busters: Medan terbaik pembelajaran luar bilik darjah

# data[].attributes.attachment_link.description
Pendidikan yang berkualiti dan berfokus sangat penting dalam melahirkan generasi yang bukan sahaja cemerlang dalam bidang akademik tetapi juga cemerlang dalam sahsiah...